《代美人春怨》
明代·李蓘

行行下长浦，玉手把荷叶。
昔日妾似花，今朝花笑妾。
妾年十四盛铅华，不数城南大道家。
蜀锦吴绫耀朝日，兰闺一步犹嫌赊。
人言嫁向儿家好，不悟儿家重金宝。
当时学得十三腔，只今遗落如风扫。
易州青铜碧窗内，照去照来自不爱。
琼佩鞶囊若有知，羞向侬家腰下带。
曲槛蔷薇袅袅新，池亭明日委芳尘。
东邻少妇常悲泣，不怨儿家轻薄人。

作者简介：河南内乡人，字子田，号黄谷。嘉靖三十二年进士。除检讨，左迁为南京仪部郎，历官提学副使。罢归。博学多藏书，持论多訾毁道学，讥评气节。居家好纵倡乐。有《于堧注笔》、《黄谷琐谈》、《宋艺圃集》、《元艺圃集》、《李子田文集》。